Beleggers kies Prosus- eerder as Naspers-aandele | Netwerk24
Beleggers kies Prosus- eerder as Naspers-aandele
Deur Hanlie Stadler 16 September 2019 12:23
Meeste aandeelhouers van Naspers se gewone aandele het nuwe aandele in Prosus, eerder as Naspers, gekies. Foto: Getty Images
Verreweg die meeste van Naspers se gewone aandeelhouers - nagenoeg 96% - het gekies om Prosus-aandele te ontvang eerder as nog Naspers-aandele.
Meer as 422 miljoen Naspers M-aandele is Maandag uitgereik en dis dié aandele wat teen Dinsdag omgeskep sal word in Prosus- gewone aandele.
Dit beteken effektiewelik Naspers-aandeelhouers wat 422 miljoen Naspers-aandele besit, het gekies om te belê in die nuwe maatskappy, wat Vrydag op die Euronext Amsterdam genoteer het. Vir dié opsie is aandele in die verhouding een tot een uitgereik.
Daarteenoor is net 6 miljoen bykomende Naspers N-gewone aandele uitgereik, wat beteken aandeelhouers wat sowat 16,3 miljoen aandele besit, het gekies om eerder net in Naspers belê te bly. Hulle het nagenoeg 37% van ’n Naspers-aandeel ontvang vir elke aandeel wat hulle reeds besit.
Aandeelhouers moes dié keuse uitoefen as deel van die ontknoping van Naspers se oorsese internetbedrywighede in Prosus. Naspers self besit nou 74% van Prosus en die vrylik verhandelbare aandele is 26%.
Prosus se aandeelprys, wat verlede Woensdag op R1 238,50 genoteer het, het Maandag gedaal en was teen 12:00 sowat R1 177,43 werd. Naspers se aandeel het verlede week gestyg, maar Maandag effens teruggesak tot R2 482,51. Naspers se aandeel het met nagenoeg ’n derde geval vanweë die ontknoping.
Meer oor: Prosus | Naspers | Aandeelhouers | Maatskappye
R300 miljard se waarde deur Prosus geskep
Naspers se aandeelhouers: Só lyk somme nou
Prosus: Naspers se gly begin...